
Referat af ordinært virksomhedsmøde i DanPilot 27. april 2020 


Den 27. april 2020 blev der afholdt ordinært virksomhedsmøde i DanPilot (CVR nr. 30071735), hos 
DanPilot, Havnepladsen 3A, 5700 Svendborg. Virksomhedsmødet blev afholdt som et delvist elek- 
tronisk møde. 


Den danske stat var repræsenteret af Erhvervsministeriet v/administrationschef Torben Skovgaard 
Andersen i henhold til stillingsfuldmagt. 


Til stede var endvidere bestyrelsesformand Søren Jespersen, næstformand Marianne Granhøj samt 
bestyrelsesmedlemmerne Dina Raabjerg, Henrik Bach Mortensen, Peter Herskind, Claus Lambek 
Kristensen og Peter Nordahl Thomsen. 


Fra Rigsrevisionen deltog specialkonsulent Peter Kjær Strandlyst. 
Fra Deloitte deltog statsautoriseret revisor Michael Kurup Andersen og Lynge Skovgaard. 
Fra DanPilot deltog CEO Erik Merkes Nielsen og administrationschef Mia Rasmussen. 


Endelig deltog fra Erhvervsministeriet fuldmægtig Iben Lund Rasmussen samt fra Advokatfirmaet 
Poul Schmith advokat Peter Hedegaard Madsen, advokat Søs Balieu Sørensen og erhvervsjuridisk 
fuldmægtig Fie Busk Tang 


Virksomhedsmødet var åbent for pressen. 
0000000 
Der forelå følgende dagsorden: 


Udpegning af dirigent. 

Bestyrelsens mundtlige beretning om DanPilots virksomhed i det forløbne år. 

Forelæggelse af årsrapport med revisionspåtegning til godkendelse. 

Beslutning om anvendelse af overskud eller dækning af underskud i henhold til den godkendte 

årsrapport, herunder fastsættelse af eventuelt udbytte. 

5. Bestyrelsens orientering om forventede tiltag af politisk eller økonomisk interesse i det kom- 
mende år samt en orientering om bestyrelsens forventninger til resultaterne for de kommende år. 

6. Eventuelle forslag fra erhvervsministeren eller bestyrelsen. 


FADER ES 

7. Valg af medlemmer til bestyrelsen, herunder formand og næstformand, samt orientering om 
bestyrelseskandidaters erhvervsmæssige baggrund og ledelseshverv i danske og udenlandske 
virksomheder. 

8. Valg af statsautoriseret revisor. 

9. Eventuelt. 


Ad1 
Til dirigent valgtes advokat Peter Hedegaard Madsen. 


Dirigenten takkede for hvervet og konstaterede, at virksomhedsmødet var lovligt indkaldt, at dags- 
ordenen var i overensstemmelse med vedtægten, og at virksomhedsmødet var beslutningsdygtigt. 


Ad 2 
Formanden aflagde beretning om DanPilots virksomhed i det forløbne år. 


Formanden udtalte, at 2019 var det sidste år i en overgangsperiode fra 2016-2020, hvor transitlods- 
ningerne gradvist skulle konkurrenceudsættes. Udgangen af 2019 markerer derfor også den tid, 
DanPilot fik stillet til rådighed til at omstille sin virksomhed til et fuldt liberaliseret marked. 


Formanden udtalte, at DanPilot var kommet rigtig langt med denne omstilling — sammenlignet med 
udgangspunktet i 2013, hvor DanPilot blev stiftet som en selvstændig offentlig virksomhed. Det 
statslige lodsvæsen var som forretning i god stand ved stiftelsen, men samtidig også karakteriseret 
ved en aldrende flåde, mange små lodsstationer, en utidssvarende overenskomst, og en kultur, som 
ganske vist leverede god kvalitet i lodsningerne og stor rettidighed, men som var baseret på værdier 
og vaner, der er karakteristiske for en offentlig monopolvirksomhed. 


DanPilot har gjort rigtig meget for at tilpasse virksomheden den nye virkelighed, som også omtalt 
på de årlige virksomhedsmøder i den mellemliggende periode. 


Flåden er skiftet ud gennem investeringer på næsten 150 mio. kr. til i alt 17 nye både. De små lods- 
stationer er nedlagt til fordel for større, moderne lodsstationer. Der er således nye stationer i Es- 
bjerg, Gedser og Sjællands Odde og til sommer en ny station i Skagen. Der er indgået ny lodsover- 
enskomst, som ganske vist blev dyrere end oprindeligt påtænkt — navnlig i lyset af at DanPilot står 
over for en liberalisering af lodsmarkedet — men som betyder, at den hidtidige aftale, er blevet afløst 
af en rigtig overenskomst i lighed med de øvrige virksomheder på statens område. 


DanPilot har i samme forbindelse fået styr på lodsernes overarbejde, der nu efter et bump på vejen i 
2018 igen viser en faldende tendens. 


2019 vil også særligt blive husket for en række interne justeringer i den lagte kurs. I juni 2019 fik 
DanPilot ny administrerende direktør, Erik Merkes Nielsen, som med sin baggrund fra international 

shipping har tilført DanPilot nyt forretningsmæssigt fokus. Det har givet anledning til at genbesøge 
nogle af de tidligere strategiske spor og lægge nye ud med stærkt fokus på at generobre kunder, der 
har skiftet til andre lodserier, og på at sikre fodslag og øget trivsel i DanPilot. 


I 2019 er der for første gang gennemført medarbejdertilfredshedsundersøgelser i DanPilot, og der er 
opstillet handlingsplaner, der skal sikre, at DanPilot ikke alene hos kunderne, men også hos medar- 
bejderne, er det foretrukne lodseri. 


I bestyrelsen er der vedtaget en for det blå Danmark særskilt ambitiøs politik for at tiltrække flere 
kvinder til DanPilot, som navnlig i de to store faggrupper, lodser og bådsmænd, historisk har haft en 
stærk overrepræsentation af mænd. Og DanPilot har styrket sin CSR-profil yderligere, hvilket også 
afspejles i DanPilots CSR-rapportering. Det betyder blandt andet, at DanPilot aktivt har meldt sig 
ind i bestræbelserne på at opnå CO2-reduktioner, der flugter med regeringens overordnede målsæt- 
ning for Danmark, ligesom DanPilot har tiltrådt FN's Global Compact mål. Det er ikke helt nemt i 
en forretning som DanPilots, hvor transport både til vands og til lands er et vilkår for en effektiv 
drift, at reducere CO2, men både gennem initiativerne til landbaseret lodsning og gennem et særligt 
blik på tilrettelæggelsen af driften vil DanPilot yde sit bidrag til at nedbringe udledningerne. Dels 
fordi det er en god forretning, men også fordi det i forhold til medarbejdere og kunder signalerer, at 
DanPilot er interesseret i at bidrage til den grønne omstilling. 


2019 har også været præget af nogen usikkerhed om, hvorvidt den fri konkurrence fra 2020 fordrer 
ændringer i den regulering, der gælder for lodsmarkedet i almindelighed og DanPilot i særdeleshed. 
Der arbejdes i Søfartsstyrelsen fortsat med et servicetjek af lodsloven, og der er i 2019 offentliggjort 
en evaluering af lodsloven, som også vil have betydning for udformningen af de vilkår, DanPilot 
skal agere under i et fuldt konkurrenceudsat marked, hvor ikke alene private danske lodserier får 
mulighed for at foretage transitlodsninger, men hvor også udenlandske lodserier kan opnå adgang til 
det danske marked. Det sidste ser vi ganske tydeligt i Øresund, hvor det statslige svenske lodseri 
alene det seneste år har øget deres markedsandel med ca. 33 %. 


Det er endnu for tidligt at sige, hvad den fri konkurrence fra 1. januar vil betyde for DanPilot i 
2020. Men i bestyrelsen er vi optaget af, at DanPilot står på en platform, der gør det muligt at agere 
hurtigt, når ændringer i markedet tilsiger det. 


Bestyrelsesformandens beretning blev taget til efterretning af administrationschef Torben Skov- 
gaard Andersen, som udtalte meget stor tilfreds med, at DanPilot havde fået nedbragt overarbejdet, 
ligesom han udtrykte glæde over ambitionen om at tiltrække flere kvinder til DanPilot og de af 
DanPilot fastlagte mål for CO2-udledningen. 

Ad3 

Dirigenten indledte med at oplyse, at der i den version af årsrapporten, som var fremlagt sammen 
med indkaldelsen, var foretaget en mindre præcisering på side 9 vedr. en henvisning til lodsloven. 
Dirigenten oplyste, at den opdaterede årsrapport var fremsendt til deltagerne i virksomhedsmødet 
forud herfor, og at såvel ledelsen som revisionen havde godkendt den opdaterede årsrapport inde- 
holdende denne præcisering. 


Dirigenten gav derefter ordet til administrerende direktør Erik Merkes Nielsen, som forelagde års- 
rapporten for 2019. 


Erik Merkes Nielsen henviste til de bærende regnskabsmæssige hovedtal for koncernen DanPilot 
for 2019 og udtalte følgende: 


Omsætningen er gået frem med 37,5 mio. kr. Det dækker både over øgede priser, da havnesegmen- 
tet skal bringes i balance, og over en øget aktivitet i DanPilots transitlodsninger. 


Resultatet er i overensstemmelse med den målsætning, der er aftalt med DanPilots ejer. Når resul- 
tatet før skat på trods af en omsætningsfremgang er lavere end året før, skyldes det en række struk- 
turelle forbedringer. Disse relaterer sig blandt andet til ”Præciseret opgørelse af feriepengeforpligti- 


gelse”, ”Salg af bygning i Nyborg”, ”Goodwill i Beltpilot”, ”Strømlining af disponering værktøjer” 
og opdateret vurdering af DanPilots udtjente lodsbåde. 


Egenkapitalen er overordnet uændret i forhold til 2018. 


Segmentfordelt kan man se, at det fortsat er i transitsegmentet, DanPilot tjener sine penge, mens 
havnesegmentet fortsat er tabsgivende. Målet om at bringe havnelodsningerne i nul har i 2019 været 
påvirket af førnævnte strukturelle beslutninger samt en faldende aktivitet. Underskuddet forventes 
reduceret i 2020. 


Antallet af lodsninger er, som det fremgår, stigende for transit og faldende i havnesegmentet. Det 
dækker i transitten (med en fremgang på 6 %) over en pæn fremgang i verdensøkonomien og øget 
behov for transport af varer til søs og desuden en stigende loyalitet blandt DanPilots kunder. Havne- 
segmenter (med en reduktion på 6,9 %) er trods et fald stadig med pæn aktivitet — der jo desværre 
ikke er overskudsgivende. 


I årsrapporten henvises til DanPilots CSR-Rapport. DanPilots kerneopgave er at sikre havmiljøet 
og sejladssikkerheden. I rapporten er forsøgt synliggjort den samfundsmæssige betydning af lods- 
ning gennem dansk farvand, og det er søgt vist, at DanPilot som virksomhed arbejder dynamisk 
med begreber som sikkerhed og miljøbevidsthed både i relation til kerneopgaver, men også i relati- 
on til medarbejdere og organisationen DanPilot. 

Med rapporten er det ønsket at tydeliggøre DanPilots rolle, og ledelsen håber og tror, at rapporten 
vil blive læst med interesse både af offentligheden og DanPilots nærmeste samarbejdspartnere og 
kunder. Rapporten understøtter desuden den stolthed, som er en betydelig del af virksomhedens 
dna. 


Årsregnskabet er revideret af såvel Rigsrevisionen som Deloitte, og som det fremgår, aflægges 
regnskabet med en blank påtegning. Erik Merkes Nielsen fremhævede i den forbindelse, at ledelsen 
har et meget konstruktivt samarbejde med begge revisorer, og at ledelsen har modtaget en meget 
god vurdering af kvaliteten af virksomhedens regnskabsmateriale af de to revisorer. 


Årsrapporten blev herefter godkendt af administrationschef Torben Skovgaard Andersen. 


Ad 4 
Bestyrelsen havde indstillet, at årets resultat blev fremført til næste regnskabsår i overensstemmelse 
med det i årsrapporten anførte. 


Indstillingen blev godkendt af administrationschef Torben Skovgaard Andersen. 


Ad 5 
Formanden bemærkede, at bestyrelsen har tre store fokusområder for 2020: 


1. Med fri konkurrence på transitlodsningerne, som er det segment, hvor DanPilot hidtil har tjent 
sine penge, og med fortsat forsyningspligt både på transitlodsninger og på havnelodsningerne — 
sidstnævnte giver forsat underskud — har DanPilot navnlig fokus på, hvordan virksomheden 
gennem yderligere rationaliseringer, tilbagevinding af tabte kunder og etablering af en attraktiv 
og dynamisk prisstruktur kan sikre virksomheden mod cherry picking fra danske og især uden- 
landske aktører på markedet. Sammen med DanPilots ejer vil DanPilot kigge ind i både strategi, 
prissætning og rammevilkår for DanPilot i et liberaliseret marked. 


2. De igangværende bestræbelser på digitalisering af DanPilot fortsætter. Det gælder både internt i 
DanPilots it-miljø og i bestræbelserne på at tilvejebringe nye måder at understøtte lodsning på 
ved anvendelse af moderne teknologi som droner mv. Digitaliseringen er både nøglen til at und- 
gå disruption af lodsydelsen på et sikkerhedsmæssigt usikkert grundlag og nøglen til nedbrin- 
gelse af DanPilots CO2-udledning. 


3. Medarbejdertrivsel i DanPilot. Virksomheden har i flere år befundet sig i en omstillingsproces, 
og der er brug for og værdi i at søge at inddrage medarbejderne mest muligt og sikre, at den en- 
kelte medarbejder fortsat trives i og er stolt af at være en del af DanPilot. 


Afslutningsvis knyttede formanden et par bemærkninger vedr. coronasituationen i DanPilot. For- 
manden udtalte, at DanPilot som alle andre i Danmark og resten af verden er ramt af den kritiske 

situation. Ledelsen har på bedste vis igangsat initiativer for at beskytte DanPilots kunder og medar- 
bejdere mod smitte. DanPilot kan konstatere, at indtægtssiden rammes negativt på grund af mind- 
sket aktivitet. Formanden udtalte endvidere, at det dog på nuværende tidspunkt ikke er muligt at 
sige, hvad den endelige effekt bliver på resultatet for 2020. Bestyrelsen og ledelsen følger situatio- 
nen nøje og vil iværksætte de nødvendige tiltag for at mindske den negative effekt. 


Orienteringen blev taget til efterretning af administrationschef Torben Skovgaard Andersen, som 
udtrykte glæde over DanPilots fine indsats relateret til konkurrenceudsættelsen af DanPilots virk- 
somhed samt bestræbelserne på fortsat digitalisering af DanPilot. Derudover noterede administrati- 
onschef Torben Skovgaard Andersen sig, at det på nuværende tidspunkt ikke var muligt at sige no- 
get om de eventuelle negative konsekvenser af COVID-19, og henviste herved til ”ingen overra- 
skelser”-princippet, hvorefter DanPilot bedes orientere ministeriet om sager relateret til COVID-19, 
der vurderes af væsentlig eller principiel betydning i forhold til selskabets virksomhed. 


Ad 6 
Bestyrelsen fremlagde forslag om vedtagelse af justeret vederlagspolitik for DanPilot samt godken- 
delse af den til årsrapporten vedlagte CSR-rapport. 


Baggrunden for den justerede vederlagspolitik er, at der i sommeren 2019 blev gennemført nye reg- 
ler for børsnoterede selskabers vederlagspolitik. DanPilot følger som statslig virksomhed på en 
række områder de regler, der gælder for børsnoterede virksomheder, f.eks. reglerne om regnskabs- 
aflæggelse mv. De nye regler om vederlagspolitik gælder formelt ikke DanPilot, men bestyrelsen 
har besluttet med inspiration fra regelsættet at genbesøge DanPilots hidtidige vederlagspolitik og 
dermed fremtidssikre politikken, så den lever op til de mere omfattende krav, der gælder til børsno- 
terede virksomheder. Den ændrede politik er ikke udtryk for en ændret tilgang til den konkrete ve- 
derlæggelse af medarbejdere, men et ønske om at skabe mere transparens i vederlæggelsen. 


Administrationschef Torben Skovgaard Andersen godkendte forslaget. 


Ad7 

Administrationschef Torben Skovgaard Andersen udtalte, at det beklageligvis ikke havde været 
muligt for Erhvervsministeriet at nå at forestå udpegningen af nye bestyrelsesmedlemmer, herunder 
genvalg af allerede siddende medlemmer. 


Torben Skovgaard Andersen oplyste, at de nuværende bestyrelsesmedlemmer derfor alle vil blive 
administrativt forlænget til og med 3. juli 2020, og at der vil blive indkaldt til ekstraordinært virk- 
somhedsmøde med henblik på at udpege bestyrelsesmedlemmer inden udløbet af denne forlængel- 
se. 

Ad 8 
Bestyrelsen havde indstillet, at Deloitte Statsautoriseret Revisionspartnerselskab blev valgt som 
virksomhedens statsautoriserede revisor. 


Administrationschef Torben Skovgaard Andersen tiltrådte indstillingen. 
Ad9 
Administrationschef Torben Skovgaard Andersen takkede såvel bestyrelsen som medarbejderne i 
DanPilot for en stor og dedikeret indsats i det forgangne år. 

0000000 
Dirigenten konstaterede, at alle punkter på dagsordenen var udtømt. Herefter blev virksomhedsmø- 
det hævet. 


Som dirigent: 


København, den 28. april 2020 


KUR | 


Peter Hedegaard Madsen 
Advokat 


